input: ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
  της 31ης Ιουλίου 2013
  για την τροποποίηση του παραρτήματος ΙΙ της απόφασης 93/195/ΕΟΚ όσον αφορά το υπόδειγμα του υγειονομικού πιστοποιητικού για την επανείσοδο στην Ευρωπαϊκή Ένωση εγγεγραμμένων ίππων προοριζόμενων για ιπποδρομίες, διαγωνισμούς και πολιτιστικές εκδηλώσεις μετά την προσωρινή εξαγωγή για περίοδο μικρότερη των 30 ημερών
  [κοινοποιηθείσα υπό τον αριθμό C(2013) 4850]
  (Κείμενο που παρουσιάζει ενδιαφέρον για τον ΕΟΧ)
  (2013/416/ΕΕ)
  Η ΕΥΡΩΠΑΪΚΗ ΕΠΙΤΡΟΠΗ,
  Έχοντας υπόψη τη Συνθήκη για τη λειτουργία της Ευρωπαϊκής Ένωσης,
  Έχοντας υπόψη την οδηγία 2009/156/ΕΚ του Συμβουλίου, της 30ής Νοεμβρίου 2009, σχετικά με τους όρους υγειονομικού ελέγχου που διέπουν τη διακίνηση των ιπποειδών και τις εισαγωγές ιπποειδών προέλευσης τρίτων χωρών (1), και ιδίως το άρθρο 19 στοιχείο β),
  Εκτιμώντας τα ακόλουθα:
  (1)
  Η απόφαση 93/195/ΕΟΚ της Επιτροπής, της 2ας Φεβρουαρίου 1993, για τους υγειονομικούς όρους και την υγειονομική πιστοποίηση που απαιτούνται για την επανείσοδο εγγεγραμμένων ίππων προοριζόμενων για ιπποδρομίες, διαγωνισμούς και πολιτιστικές εκδηλώσεις μετά από προσωρινή εξαγωγή (2), θεσπίζει αρκετά υποδείγματα υγειονομικών πιστοποιητικών για την επανείσοδο στην Ένωση εγγεγραμμένων ίππων που εξάγονται προσωρινά σε τρίτες χώρες για να λάβουν μέρος σε ιπποδρομίες, διαγωνισμούς και πολιτιστικές εκδηλώσεις.
  (2)
  Το υπόδειγμα υγειονομικού πιστοποιητικού για την επανείσοδο στην Ευρωπαϊκή Ένωση εγγεγραμμένων ίππων για ιπποδρομίες, διαγωνισμούς και πολιτιστικές εκδηλώσεις μετά από προσωρινή εξαγωγή για περίοδο μικρότερη των 30 ημερών παρατίθεται στο παράρτημα ΙΙ της εν λόγω απόφασης.
  (3)
  Η απόφαση 2007/240/ΕΚ του Συμβουλίου (3), για τη θέσπιση νέων κτηνιατρικών πιστοποιητικών για την είσοδο στην Κοινότητα ζώντων ζώων, σπέρματος, εμβρύων, ωαρίων και προϊόντων ζωικής προέλευσης στο πλαίσιο, μεταξύ άλλων, την απόφαση 93/195/ΕΟΚ, καθιέρωσε ένα τυποποιημένο υπόδειγμα του υγειονομικού πιστοποιητικού.
  (4)
  Το υπόδειγμα υγειονομικού πιστοποιητικού στο παράρτημα ΙΙ της απόφασης 93/195/ΕΟΚ πρέπει να προσαρμοστεί στο υπόδειγμα που προβλέπεται στην απόφαση 2007/240/ΕΚ.
  (5)
  Επιπλέον, το παράρτημα ΙΙ της απόφασης 93/195/ΕΟΚ, όπως τροποποιήθηκε με την απόφαση 2010/266/ΕΕ της Επιτροπής, της 30ής Απριλίου 2010, για τροποποίηση των αποφάσεων 92/260/ΕΟΚ, 93/195/ΕΟΚ, 93/197/ΕΟΚ και 2004/211/ΕΚ όσον αφορά την εισαγωγή εγγεγραμμένων ίππων από ορισμένα σημεία της Κίνας και την προσαρμογή ορισμένων ονομασιών τρίτων χωρών (4), απαιτεί ορισμένες διορθώσεις για λόγους νομικής σαφήνειας.
  (6)
  Η απόφαση 93/195/ΕΟΚ θα πρέπει, ως εκ τούτου, να τροποποιηθεί αναλόγως.
  (7)
  Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
  Άρθρο 1
  Το παράρτημα ΙΙ της απόφασης 93/195/ΕΟΚ αντικαθίσταται από το κείμενο του παραρτήματος της παρούσας απόφασης.
  Άρθρο 2
  Για μεταβατική περίοδο έως την 1η Οκτωβρίου 2013, τα κράτη μέλη συνεχίζουν να επιτρέπουν την επανείσοδο στην Ένωση εγγεγραμμένων ίππων προοριζόμενων για ιπποδρομίες, διαγωνισμούς και πολιτιστικές εκδηλώσεις μετά από προσωρινή εξαγωγή σε τρίτες χώρες για περίοδο που δεν υπερβαίνει τις 30 ημέρες, συνοδευόμενων από κτηνιατρικό πιστοποιητικό που έχει εκδοθεί το αργότερο στις 21 Σεπτεμβρίου 2013 σύμφωνα με το υπόδειγμα που παρατίθεται στο παράρτημα ΙΙ της απόφασης 93/195/ΕΟΚ στην έκδοσή της πριν από τις τροποποιήσεις που επέρχονται με την παρούσα απόφαση.
  Άρθρο 3
  Η παρούσα απόφαση απευθύνεται στα κράτη μέλη.
  Βρυξέλλες, 31 Ιουλίου 2013.